સૌને પોતાના ઘરમાં અત્યંત ચોખ્ખાઇ જોઈએ છે. જાહેરમાં ભલે ગમે તેટલી ગંદકી થાય. બહાર જેટલી ગંદકી વધી રહી છે એટલા વધુ સાબુ અને શેમ્પૂ શહેરીજનો બાથરૂમમાં વાપરતા થયા છે. મશીનોમાં ધોવાતા કપડાં અને વાસણો ધોવામાં પણ લિક્વિડનો ઉપયોગ થાય છે તે પણ ફીણ પેદા કરે છે. તેના કારણે બેંગાલુરુનું બેલન્દુર તળાવ ફીણ સાથે દસ ફૂટ ઊચું થઈ ગયું હતું અને રસ્તા પર આવી ગયું હતું. માન્યામાં ના આવતું હોય તો ડોલમાં થોડું પાણી લો, તેમાં શેમ્પૂ કે ડિટરજન્ટ નાખો અને બરાબર હલાવો. ડોલ છલકાઈ જશે.